Document ID: 32009R0582

KOMISIJAS REGULA (EK) Nr. 582/2009
(2009. gada 3. jūlijs),
ar kuru attiecībā uz diklofenaku groza I pielikumu Padomes Regulai (EEK) Nr. 2377/90, ar ko nosaka Kopienas procedūru veterināro zāļu maksimāli pieļaujamo atlieku daudzumu noteikšanai dzīvnieku izcelsmes produktos
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Regulu (EEK) Nr. 2377/90, ar ko nosaka Kopienas procedūru veterināro zāļu maksimāli pieļaujamo atlieku daudzumu noteikšanai dzīvnieku izcelsmes produktos (1), un jo īpaši tās 2. pantu,
ņemot vērā Eiropas Zāļu aģentūras atzinumu, ko sagatavojusi Veterināro zāļu komiteja,
tā kā:
(1)
Visas farmakoloģiski aktīvās vielas, kuras Kopienā izmanto veterinārajās zālēs, kas paredzētas produktīvajiem dzīvniekiem, jānovērtē saskaņā ar Regulu (EEK) Nr. 2377/90.
(2)
Diklofenaks ir iekļauts Regulas (EEK) Nr. 2377/90 I pielikumā attiecībā uz liellopu muskuļiem, taukiem, aknām un nieru audiem, izņemot dzīvniekus, no kuriem iegūst pienu lietošanai pārtikā. Veterināro Zāļu komitejai iesniedza pieprasījumu izskatīt, vai pašreizējie ieraksti minētajā pielikumā attiecībā uz diklofenaku un attiecībā uz liellopiem jāpaplašina, iekļaujot maksimāli pieļaujamo atlieku daudzumu pienā. Pēc pieteikuma izskatīšanas komiteja atzina, ka ir lietderīgi I pielikumā grozīt pašreizējo ierakstu par diklofenaku attiecībā uz liellopiem, lai ietvertu noteikto maksimāli pieļaujamo atlieku daudzumu pienā.
(3)
Tādēļ attiecīgi jāgroza Regula (EEK) Nr. 2377/90.
(4)
Līdz šīs regulas piemērošanai jāatvēl pietiekams laikposms, lai dalībvalstis varētu veikt visus pielāgojumus, kas saistībā ar šo regulu var būt vajadzīgi attiecīgo veterināro zāļu tirdzniecības atļaujās, kuras ir piešķirtas saskaņā ar Eiropas Parlamenta un Padomes 2001. gada 6. novembra Direktīvu 2001/82/EK par Kopienas kodeksu, kas attiecas uz veterinārajām zālēm (2) tirgū.
(5)
Šajā regulā paredzētie pasākumi ir saskaņā ar Veterināro zāļu pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EEK) Nr. 2377/90 I pielikumu groza saskaņā ar šīs regulas pielikumu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro pēc sešdesmit dienām pēc publicēšanas.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 3. jūlijā

Labels: 7
0
17
6